Robert De Niro l-a pus la zid pe Donald Trump, în fața tribunalului din New York: „Dacă e ales din nou, nu mai pleacă”
Jurații au început deliberările după ce procesul penal împotriva lui Donald Trump a ajuns la final. Fostul președinte, este acuzat că a falsificat documente contabile, pentru a ascunde plăți ilegale către starleta de filme pentru adulți Stormy Daniels.
Doar un verdict în unanimitate al juriului poate duce la inculparea lui Trump. Marți, în timp ce taberele își prezentau argumentele finale, în fața tribunalului a apărut Robert de Niro. Care l-a atacat pe Trump, numindu-l un clown, care poate deveni un tiran, dacă ajunge din nou la Casa Albă.
Donald Trump, candidat republican: „Avem un judecător corupt, un judecător părtinitor. Ați auzit vreodată de un președinte, candidat favorit - îl conduc pe Biden în sondaje, îi conduc pe toți - care are interdicție să dea declarații?”.
Cele două tabere și-au susținut pledoariile finale. Apărătorul lui Trump s-a adresat aproape trei ore celor 12 jurați, timp în care l-a discreditat pe martorul cheie al procesului. Este vorba de fostul avocat al lui Trump, Michael Cohen, pe care l-a catalogat drept „cel mai mare mincinos din toate timpurile” și un individ care caută să se răzbune pe fostul lui client.
Michael Cohen a depus mărturie despre modul în care a intermediat, în 2016, o plată de 130 de mii de dolari către Stormy Daniels - vedeta din filmele pentru adulți - cu care Donald Trump ar fi avut o aventură de o noapte. Banii cumpărau tăcerea starletei, pentru a-l feri de Trump de dezvăluiri delicate în plină campanie pentru prezidențiale.
Trump, acuzat și că a influențat alegerile
Procurorii au adus drept dovezi cecuri semnate de președinte și alte documente menite să arate că magnatul a ascuns în contabilitate plățile, prezentate drept „taxe juridice”. Și ar fi făcut asta cu intenția de a influența scrutinul prezidențial.
Acum, 12 jurați sunt chemați să decidă dacă fostul președinte - și, cel mai probail, candidat republican la alegerile din noiembrie este vinovat - dincolo de orice îndoială rezonabilă - de falsificarea frauduloasă a documentelor contabile.
Norm Eisen, expert legal: „Apărarea nu speră să obțină achitarea lui Trump. Speră să blocheze un consens în rândul juraților sau să scape de proces invocând o eroare judiciară.”
Democrații au încercat să profite de situație pentru a-l ataca pe Trump prin intermediul actorului Robert De Niro. Starul de la Hollywodd - susținător al lui Joe Biden - a vorbit în fața tribunalului din Manhattan.
Robert De Niro, actor: „Nu vreau să vă sperii. Ba nu, poate chiar vreau să fac asta. Dacă Trump se întoarce la Casa Albă, puteți să vă luați adio de la libertățile pe care le credeați veșnice. Și de la alegeri. Uitați de asta. Dacă e ales din nou, nu mai pleacă. N-o să mai plece în veci de la Casa Albă”.